15 जुलाई से फिर से झमाझम गिरेगा पानी; फिलहाल IMD का कोई अलर्ट नहीं
Haryana Weather Today जल प्रलय से जूझ रहे हरियाणा के लिए 3 दिन कुछ राहत भरे रहने वाले हैं। मौसम विभाग का पूर्वानुमान है कि 12 से 15 जुलाई तक प्रदेश में मानसून की सक्रियता न के बराबर रहेगी। कुछेक अलग-अलग क्षेत्रों मे बूंदाबांदी या हल्की बारिश या
जल प्रलय से जूझ रहे हरियाणा के लिए 3 दिन कुछ राहत भरे रहने वाले हैं। मौसम विभाग का पूर्वानुमान है कि 12 से 15 जुलाई तक प्रदेश में मानसून की सक्रियता न के बराबर रहेगी। कुछेक अलग-अलग क्षेत्रों मे बूंदाबांदी या हल्की बारिश की संभावना बनी रहेगी। 15 जुलाई की रात से एक बार फिर राज्य में मानसून सक्रिय होगा और दोबारा से बारिश की गतिविधि बढ़ जाएंगी।
हालांकि IMD की जानकारी देखें तो बीती रात को कई जिलों में बारिश की गतिविधि दर्ज हुई हैं। मौसम विभाग की ओर से अगले कुछ घंटों के लिए किसी प्रकार का कोई अलर्ट नहीं है, लेकिन सोनीपत समेत कई जिलों में मौसम खराब है और आसमान बादलों से ढका है। हल्की से मध्यम बारिश की संभावना हो सकती है, लेकिन मूसलाधार बारिश के आसार को मौसम विशेषज्ञ नकार रहे हैं।
रात को उत्तरी हरियाणा में हुई बारिश
बारिश को लेकर पिछले 12 घंटे का जो आंकड़ा मौसम विभाग ने जारी किया है, उस पर गौर करें तो पंचकूला में 63.8एमएम, यमुनानगर में 36 एमएम, करनाल में 24.5एमएम, कुरुक्षेत्र में 18.5एमएम, महेंद्रगढ़ में 2.5एमएम, मेवात में 1एमएम, रोहतक में 0.5एमएम, फतेहाबाद व डबवाली में 0.5 एमएम बारिश दर्ज हुई है। कुछेक अन्य अन्य क्षेत्रों में बूंदाबांदी हुई है।
अरब सागर व बंगाल की खाड़ी से नमी वाली हवाओं के कारण हरियाणा राज्य के उत्तर व दक्षिणी व दक्षिण पूर्व क्षेत्रों में ज्यादातर स्थानों पर 5 से 10 जुलाई के दौरान बीच-बीच में मध्यम से तेज बारिश हुई। पश्चिमी व दक्षिण पश्चिमी जिलों में कहीं-कहीं हल्की बारिश दर्ज की गई। अंबाला, यमुनानगर, कुरुक्षेत्र, पंचकूला व करनाल में बाढ़ का सामना लोगों को करना पड़ रहा है। यमुना व अन्य नदियों में पहाड़ों से आ रहा पानी बढ़ता जा रहा है। कई जगह बाढ़ के हालात बने हैं।
आज से 3 दिन का पूर्वानुमान
चौधरी चरणसिंह हरियाणा कृषि विश्वविद्यालय हिसार के कृषि मौसम विज्ञान विभाग के अध्यक्ष डॉ मदन खीचड़ ने बताया कि मानसून टर्फ सामान्य से दक्षिण पूर्व की तरफ बने होने के कारण मानसून की सक्रियता हरियाणा अगले 3 दिन अर्थात 14 जुलाई तक कम रहने की संभावना है।
राज्य के उत्तरी जिले पंचकूला, अम्बाला, यमुनानगर, कुरुक्षेत्र, कैथल, करनाल और दक्षिण- दक्षिण पूर्व जिलों महेंद्रगढ़, रेवाड़ी, झज्जर, गुरुग्राम, नुह, पलवल, फरीदाबाद, रोहतक, सोनीपत, पानीपत जिलों में कहीं कहीं हल्की से मध्यम बारिश की संभावना है।
परंतु इस दौरान पश्चिमी व दक्षिण पश्चिमी हरियाणा के जिलों सिरसा, फतेहाबाद, हिसार, जींद, भिवानी, चरखीदादरी में मौसम आमतौर पर परिवर्तनशील रहेगा। इन जिलों में कुछ एक स्थानों पर छिटपुट बूंदाबांदी या हल्की बारिश होने की संभावना बनी रहेगी है। परंतु 15 जुलाई से एक बार फिर से राज्य में मानसून की सक्रियता बढ़ने की संभावना है। इससे राज्य में फिर से बारिश की गतिविधियां बढ़ने के हालात हैं।
सामान्य से 97 प्रतिशत ज्यादा बारिश
हरियाणा में 1 जून से लेकर 11 जुलाई तक के बारिश के आंकड़े को देखें तो करीब सवा महीने में प्रदेश में 97 प्रतिशत बारिश ज्यादा हुई है। इन दिनों में सामान्य बारिश 99.5 एमएम के मुकाबले हरियाणा में औसत 196.1 एमएम बारिश हो चुकी है। 11 जुलाई को 24 घंटे में तो बारिश की अधिकता 306 प्रतिशत ज्यादा रही। 6.6 एमएम सामान्य बारिश के मुकाबले प्रदेश में 26.8 एमएम बारिश हुई है।
हिसार-जींद में सामान्य से कम बारिश
पिछले सवा महीने में प्रदेश में चल रही बारिश की गतिविधियों पर गौर करें तो हिसार व जींद दो ऐसे जिले हैं, सामान्य से कम बारिश दर्ज हुई है। 1 जून से 11 जुलाई तक जींद में 84.1एमएम बारिश हुई हे, जो कि सामान्य से 18% कम रही। हिसार में 55.9एमएम बारिश हुई है, जो कि सामान्य से 24 प्रतिशत कम है। दोनों ही जिलों में खरीफ सीजन में धान उगाई जाती है और किसानों को यहां अच्छी बारिश का इंतजार है।
सबसे ज्यादा बारिश कुरुक्षेत्र में
IMD के अनुसार हरियाणा में अभी तक सबसे ज्यादा बारिश 1 जून से 11 जुलाई तक कुरुक्षेत्र जिले में 414.4 एमएम हुई है। यह सामान्य से 304 प्रतिशत ज्यादा है। इसके बाद सोनीपत में 310.8एमएम बारिश हुई, जो कि सामान्य से 211 प्रतिशत ज्यादा रही। प्रदेश के 11 जिलों यानी आधे हरियाणा में इस अवधि में 100 प्रतिशत से ज्यादा बारिश रिकॉर्ड हुई है। इन जिलों में सोनीपत, करनाल, कुरुक्षेत्र, यमुनानगर, रेवाड़ी, पानीपत, पंचकूला, नूंह, झज्जर, गुरुग्राम, चरखी दादरी शामिल है।
अधिकतम तापमान में बढ़ोतरी
हरियाणा में पिछले 24 घंटे में अधिकतम तापमान में 3.4 डिग्री की बढ़ोतरी हुई है। हालांकि यह सामान्य से 3 डिग्री कम है। मंगलवार को प्रदेश में फरीदाबाद में अधिकतम तापमान 37.8 डिग्री दर्ज किया गया। यह प्रदेश में सबसे ज्यादा रहा। इसके बाद हिसार के बालसमंद में 35.1 डिग्री और पानीपत में यह 36.6 डिग्री रहा।